በኢትዮጵያ ውጭ ጉዳይ ሚኒስቴር መረጃ መሠረት ኢትዮጵያ ለመጨረሻ ጊዜ በምክር ቤቱ ውስጥ ያገለገለችው ከዛሬ 26 ዓመት በፊት ነው ። ምንም እንኳን ኢትዮጵያ በጎርጎሮሳዊው 2013/2014 ራስዋን ለዚህ ቦታ በእጩነት የማቅረብ ፍላጎት የነበራት ቢሆንም ያኔ ቦታውን ለሩዋንዳ ሪፐብሊክ ለቃለች ። የተመድ የፀጥታው ምክር ቤት የተለዋጭ አባልነት መቀመጫ ለማግኘት የምትጠባበቀው ኢትዮጵያ በሰብዓዊ መብት ጥሰት እና በፕሬስ ነፃነት አፈና በዓለም ዓቀፍ የሰብዓዊ መብት እና የፕሬስ ነፃነት ተሟጋች ድርጅቶች ተደጋጋሚ ወቀሳ የሚቀርብባት ሃገር ናት ።በዚህ የተነሳም ሃገሪቱ በምክር ቤቱ የሚጠበቅባትን ሃላፊነት መወጣቷን የሚጠራጠሩ እና ቦታውም አይገባትም ሲሉ የሚከራከሩ ወገኖች አሉ ። የአፍሪቃ ህብረት ኢትዮጵያ ለፀጥታ ጥበቃ ምክር ቤት ተለዋጭ አባልነት በእጩነት እንድትቀርብ ያጸደቀው በዚህ ዓመት በጥር ወር በተካሄደው 26 ተኛው የአፍሪቃ ህብረት የመሪዎች ጉባኤ ላይ ነበር ።
